Helge Sander (V), 2007-01-26:
Jeg skal gøre det ganske kort ved at sige tak for debatten og konstatere, at jeg ikke mener, der blev stillet et eneste spørgsmål til mig.
Til gengæld var der jo stor spørgelyst, og her må jeg sige, at regeringspartiernes ordførere jo svarede helt perfekt, så der er ikke grund til at gå ind og gentage nogen af de ting.
Måske kun lige et lille supplement til det, som fru Charlotte Fischer nævnte i forbindelse med situationen i Norden og koordinationen mellem de nordiske lande.
Der kan det ikke siges ret meget mere præcist end fru Charlotte Dyremose sagde det, nemlig at vi er i en dialog, og vi har jo allerede fået en meget vigtig aftale med den svenske regering.
Man har stor forståelse for, at vi nu ændrer på to områder, for så vidt angår de svenske medicinstuderende, nemlig således vi ændrer bonus A og laver en ny omregningstabel, to ting, som gerne skulle sikre en markant nedgang i antallet af svenske medicinstuderende allerede til sommer.
Jeg tror, det var hr. Jørgen Arbo-Bæhr, der nævnte det her med Finland, og der er også andre, der har talt om den her problemstilling i Nordisk Råd, men sandheden er jo, at i forhold til den problemstilling, vi står over for, er det jo kun svenskerne, det handler om.
Ud over de 314 svenskere, der søgte sidste år, var tallene for Norge 64, for Island 20 og for Finland 4.
Så derfor er det jo den svenske problemstilling, der er helt central, og der er vi i en meget fornuftig dialog med den nye svenske regering, som har været meget, meget hjælpsom i denne her sag.
Og så kan jeg sige, at i Stockholm arbejdes der nu også på at øge dimensioneringen på de svenske universiteter, således at vi samlet set skulle få flere pladser i Norden.
Så har jeg lyst til at sige til hr. Rasmus Prehn, at nu er det heldigvis ikke sådan, at vi rækker tunge og siger skældsord af den helt hårde kaliber til hinanden herinde.
Vi har nogle gode diskussioner.
Men det er lige før, jeg vil bruge en af de kraftigste ved at sige, at det nærmer sig vrøvl, det, hr. Rasmus Prehn siger om en roseklub.
Jeg tror, han er blevet inspireret af hr. Bjarne Laustsen, som startede med at omtale det her forslag til vedtagelse som en ros.
Jamen, kære venner, jeg kan ikke se andet, end at det er konstateringer, og at det er en opremsning af de problemstillinger, som følger af debatten her i dag, omkring de enkelte personalegrupper, hvor der i allerhøjeste grad, synes jeg, er grund til at sætte fokus på den opgaveglidning, som hr. Torsten Schack Pedersen og også fru Charlotte Fischer pegede på i deres ordførertaler.
Så lad være med at kalde forslaget til vedtagelse for en roseklub, når det har et helt andet indhold, et relevant indhold, som man bør forholde sig til.
Så skal jeg lige sige en ting til sidst, og det er, at det bliver fremstillet, som om man faktisk med en håndbevægelse kan skaffe flere læger i morgen, men sandheden er jo en ganske anden, og jeg bliver nødt til at understrege kraftigt, at de tal, der bliver nævnt af flere ordførere, jo ikke er prognosetal; nogle af dem er måske, men de centrale tal er i hvert fald ikke prognosetal, det er jo de vakante stillinger, der er.
Derfor bliver man nødt til at se det i lyset af den forskel, der er, fra når man optager medicinstuderende, når de er kandidater på universiteterne, og når de så endelig er færdige med deres speciallægeuddannelse.
Når vi har de to tal, tror jeg, det bedre illustrerer, hvorfor Sundhedsstyrelsen har en klar fornemmelse af, at vi i de år, der kommer, får bedre mulighed for at dække de vakante stillinger ind, som jo rent faktisk er der i dag – det er jo rigtigt nok.
Men som sagt: Tak for debatten.
Vi arbejder videre, og jeg synes, det forslag til vedtagelse, der ligger fra Venstre, Det Konservative Folkeparti og Dansk Folkeparti, er med til at pege i den rigtige retning.
Jeg er da selvfølgelig glad for, at jeg får et spørgsmål, men jeg er da meget ked af kvaliteten, for det var jo lige det, jeg stod og brugte lidt tid på her til slut at fortælle hvorfor forholder sig sådan.
Altså, hr. Bjarne Laustsen får ikke 1.000 læger i morgen, uanset om vi vedtager forslaget fra regeringspartierne og Dansk Folkeparti eller vi vedtager forslaget fra Socialdemokraterne.
Det løser ikke problemet.
Det, der løser problemet, er nogle af de ting, som jeg nævnte om de tiltag, som kommer fra Sundhedsministeriet, og selvfølgelig den ændring, vi får, hvis vi kan få 150-200 flere danskere ind på medicinstudiet med disse tiltag på svenskeområdet.
Men det centrale i forhold til det spørgsmål, hr. Bjarne Laustsen stiller, er altså, at hvor der tidligere kom 300 kandidater ud fra universiteterne, kommer der nu 900.